Fiefhusen (Landkreis Oosterholt)

Fiefhusen () is en lütt Dörp in de Gemeen Worpsweed in’n Landkreis Oosterholt, Neddersassen. Binnen de Gemeen Worpsweed höört de Oort to de polietsche Oortschop Huttenbusch.

 Geografie 

De Oort liggt in dat Düvelsmoor. Dat Water ut dat Rebeed warrt över’n Sluutgraven na de Hamm hen afföhrt.

De Naveröörd sünd Heudörp un Nee-Heudörp in’n Noorden, Breddörpermoor in’n Oosten, Huttenbusch in’n Süden un Süüdwesten un Huttendorp in’n Noordwesten.

 Historie 

Fiefhusen is 1783 as Moorkolonie in dat Düvelsmoor anleggt worrn.

 Verwaltungsgeschicht 

In de Franzosentied von 1810 bet 1814 hett de Oort to de Mairie Worpsweed in’n Kanton Leendaal höört. Dat Rebeed hett in disse Tied 1810 to dat Königriek Westfalen un von 1811 bet 1814 to dat Franzöösche Kaiserriek ünner Napoleon höört.

De Oort hett vör 1852 to de Moorvaagdie Huttenbusch in dat Amt Otterbarg tohöört un denn von 1852 bet 1885 to dat Amt Leendaal. Na 1885 weer dat in’n Kreis Oosterholt, de 1932 mit’n Kreis Blomendal to’n ne’en un grötteren Kreis Oosterholt tohoopgahn is.

De Oort weer bet 1929 en egen Gemeen un is in dat Johr an de Gemeen Huttenbusch anslaten worrn. De Gemeen Huttenbusch is an’n 1. März 1974 mit de Gemeenreform in Neddersassen Deel von de Gemeen Worpsweed worrn.

 Inwahnertall 

 Religion 

Fiefhusen is evangeelsch-luthersch präägt un höört to dat Kaspel von de Kark Huttenbusch, de 1902 boot un 1951 egenstännig worrn is. Vörher hett de Oort to dat Kaspel von de Zion-Kark in Worpsweed höört.

För de Kathoolschen gifft dat in Worpsweed de Maria-Freden-Kapell, de to de Goden-Hirt-Kark in Leendaal höört. De Goden-Hirt-Kark höört siet 1. September 2012 to de Karkengemeen von de Hillige-Familie-Kark in Oosterholt-Scharmbeek.

 Weertschop un Infrastruktur 

För Fiefhusen is de freewillige Füürwehr Huttenbusch mit tostännig.

 Verkehr 

Fiefhusen is över Huttenbusch anbunnen an de Landsstraat 165, de in’n Noorden na Korlshöben geiht. De L 165 geiht in’n Süden in de L 153 över, de na Worpsweed un op Leendaal to löppt. In’n Oosten geiht de L 153 na Pennigbüttel bi Oosterholt-Scharmbeek  an de Bundsstraat 74. Na Oosten to föhrt en lüttjere Straat na Breddörp.

De Opfohrt 16 Bremen-Noord op de Autobahn 27/270 liggt so 26 Kilometer in’n Süüdwesten von Fiefhusen an de B 74. De Opfohrt 17 Dreeeck Bremen-Industriehavens op de Autobahn 27/281 liggt lieker wied in’n Süüdwesten.

De nächsten Bahnhööv sünd so bi 18 Kilometer wied weg in’n Süüdwesten/Westen de Bahnhoff Oosterholt-Scharmbeek un de Bahnhoff Olenbüttel an de Bahnlien Bremen–Bremerhoben. Von 1911 bet 1978 hett dat ok op de Bahnlien Stood–Oosterholt Personenverkehr geven. De Bahnhoff Huttenbusch leeg twee Kilometer in’n Süüdwesten.

 Scholen 

De Kinner gaht na de Grundschool Huttenbusch.

 Literatur 

 Jürgen Mayer: 200 Jahre Fünfhausen. 1983

 Footnoten 

Kategorie:Oort
Kategorie:Landkreis Oosterholt